潁川留別司倉李萬
作者：劉長卿
朝代：唐

paragraphs: 故人早負干將器，誰言未展平生意。
想君疇昔高步時，肯料如今折腰事。
且知投刃皆若虛，日揮案牘常有餘。
槐暗公庭趨小吏，荷香陂水膾鱸魚。
客裏相逢款話深，如何岐路剩霑襟。
白雲西上催歸念，潁水東流是別心。
落日征驂隨去塵，含情揮手背城闉。
已恨良時空此別，不堪秋草更愁人。